text: Cimber Sterling reddet fra betalings-standsning
  03 september 2010 kl. 08.42
  Erhvervsmanden Karsten Ree har ifølge TV 2 Finans reddet flyselskabet Cimber Sterling ved at give midlertidigt lån på 50 millioner.
   
  Flyselskabet Cimber Sterling var for bare 14 dage siden tæt på en betalingsstandsning, men blev reddet af et midlertidigt lån fra erhvervsmanden Karsten Ree. Det erfarer TV 2 Finans.
  Efter et rædsomt år med askesky og økonomisk krise var kassen i selskabet angiveligt tom. Flere banker sagde nej til at låne penge til Cimber Sterling.
  Få timer før flyselskabet måtte opgive og gå i betalingsstandsning trådte en af selskabets største aktionærer imidlertid til. Karsten Ree gav et midlertidigt lån på 50 millioner kroner, og dermed overlevede flyselskabet, oplyser TV 2 Finans.
  En af de banker, der sagde nej til at låne Cimber Sterling penge, var ifølge oplysningerne svenske SEB.
  Problemet for Cimber Sterling har blandt andet været, at et såkaldt askeskylån fra staten på 85 millioner kroner trækker ud.
  